Trine Mach (SF), 2011-01-20:
Kampen mod korruption bør udspille sig på mange fronter, ikke mindst der, hvor korruptionsproblemerne har et særligt omfang, og derfor synes vi i SF, det er godt, at Enhedslisten har taget initiativ til det her forslag om en opfordring til en tilslutning til EITI-initiativet, og vi støtter det.
Jeg havde egentlig heller ikke forestillet mig, at det ville give anledning til nogen større politisk uenighed mellem regeringen og oppositionen, men det har tiden før frokostpausen jo faktisk vist at det gør.
Jeg troede ikke, der ville være den store uenighed, dels fordi Danmark jo er et land, der støtter i EITI, dels fordi det også må siges at ligge i ret klar forlængelse af den politiske linje, som Danmark bygger sin udviklingspolitik på, nemlig en prioriteret indsats mod korruption og en indsats for god regeringsførelse.
Danmark er faktisk rigtig, rigtig godt med her, og det har stor bevågenhed fra udviklingsministerens side, og på det felt, der handler om råstofudvinding, er der bare meget at hente.
Et element i initiativet, der i mine øjne er meget vigtigt, er, at det netop bygger på en erkendelse af, at der er et behov for politisk handling til at fremme en bæredygtig økonomisk vækst i en indsats for at bekæmpe global fattigdom og skabe en bæredygtig udvikling, og at der er behov for politisk handling i forhold til bekæmpelse af korruption.
Vi ved, at der i de lande, hvor multinationale selskaber udvinder råstoffer, i høj grad er brug for, at den værdi, der ligger i olie, gas og mineraler, netop kommer befolkningerne til gode, og vi ved jo også godt, at kapitalen faktisk fosser ud af udviklingslandene.
Og selv om EITI ikke kan ændre på det, ligger det jo fint i tråd med den prioritering, som Danmark netop har i forhold til korruptionsbekæmpelse, og den prioritering, som i de kommende år bør have ekstra stor bevågenhed fra Danmarks side, nemlig at bekæmpe skatteundladelse og kapitalflugt fra ulandene, fordi der netop mangler gennemsigtighed i transaktionerne, og så i øvrigt en generel international regulering af, hvordan multinationale selskaber agerer i udviklingslandene.
Så derfor tilslutter vi os Enhedslistens beslutningsforslag, og vi tilslutter os dermed også opfordringen til danske virksomheder om at blive en del af initiativet.
I virkeligheden kunne vi i forbindelse med behandlingen godt tænke os at få belyst, hvordan man kan ændre den danske lovgivning, sådan at virksomhederne faktisk forpligtes på en større gennemsigtighed.
Selvfølgelig er det sådan, at det, selv om Danmark bliver et implementerende land i EITI, ikke på nogen måde vil sikre, at den skattebetaling, som multinationale selskaber bør lægge i udviklingslandenes statskasser, rent faktisk bliver lagt der, men at der er fokus på åbenhed, transparency og accountability, er et meget, meget vigtigt skridt.
Det ville fra Danmarks side også sende et klart signal om, at vi dels ønsker at trække på mange instrumenter i den internationale indsats for god regeringsførelse, dels at Danmark forventer og ønsker, at danske virksomheder tager et ansvar og forpligter sig til at åbne op for indsigt i deres økonomiske relationer til myndighederne i udviklingslandene.
For vi ved, at det er et oplagt område for korruption.
I SF's øjne er det generelt anbefalelsesværdigt, at Danmark lever op til internationale forpligtelser, også inden de politisk bliver hot issues, og på samme måde ønsker vi, at Danmark aktivt tager medejerskab til de initiativer, som peger frem mod større bæredygtighed og i øvrigt en klogere forvaltning af naturressourcerne, lige så vel som det er initiativer, der peger i retning af, at man internationalt bevæger sig fremad i stedet for at stå stille i indsatsen for good governance, og herunder korruptionsbekæmpelse.
Så herfra er der en støtte til, at Danmark bliver et implementerende land i EITI, fordi det er et klart signal om, at Danmark tager det her alvorligt, og at vi gerne vil gå foran på verdensscenen.
Det skylder vi os selv, men ikke mindst også verdens fattige at vi gør.
Når man spørger de mennesker, som beskæftiger sig med råstofudvinding i udviklingslandene, om multinationale selskabers ageren her, så er deres helt klare konklusion, at EITI faktisk betyder rigtig meget i forhold til at skabe et rum for dialog mellem myndigheder, erhvervsliv og civilsamfundsorganisationer, altså borgernes organisationer for overvågning af deres regler, f.eks. korruptionsbekæmpende organisationer.
Og der er ikke nogen tvivl om, at EITI er et positivt skridt i den henseende i udviklingslandene, fordi man får skabt et rum for dialog om, hvordan man forvalter naturressourcerne, og hvad det er for økonomiske transaktioner, der ikke bør finde sted, og derfor er der opbakning til det blandt civilsamfundets organisationer.
Faktisk ville de gerne have noget, der var skrappere, men i hvert fald er der opbakning til det, der er.